Fecko, Martin, poslanec NR SR (2017-10-11):
Ďakujem pekne, pán predsedajúci. Pani ministerka, pán spravodajca, dovoľte, aby som vystúpil aj k tomuto druhému zákonu a podal jeden pozmeňujúci návrh, ktorý, musím povedať, že nie som agronóm, som meliorátor, takže agronómovia mi podali pomocnú ruku a dali svoju predstavu, hoci narýchlo, ale dali mi predstavu, ako by si predstavovali zmeniť určité dávky hnojív, čo sa týka dusíka v priebehu roka. Takže mám tu jeden pozmeňujúci návrh. Zároveň by som ale chcel ešte predtým povedať jedno, že pani ministerka povedala, že v tomto zákone sa snažila časť byrokracie s vypisovaním určitých tlačív odstrániť, čo predpokladám, že áno, aj odstránila. Len, pani ministerka, toto my nemáme iba v tomto zákone. My tú byrokraciu máme v každom zákone. A ten mladý farmár alebo malý alebo proste agropodnikateľ, ktorý neprivatizoval, tak by som to povedal, ktorý je tam sám alebo s rodinou svojou, má tam nejakých troch-štyroch ľudí iba, on sa musí 24 hodín venovať tej svojej živočíšnej a rastlinnej výrobe. On nemá čas študovať tie všetky veci, ktoré okolo toho idú. A keď to ešte meníme dvakrát, trikrát do roka, tak už vôbec nemá šajnu, o čo vlastne ide, a potom, ako povedal kolega Zsolt Simon, príde nejaká krížová kontrola a zistí mu, že to ste nedali, to ste nedali, a končí. To znamená, chcel by som vás apelovať, aby sme tú všetku byrokraciu, ktorú možnože aj naši úradníci, naši úradníci na našich úradoch robia mimo tej európskej, ktorá je teda nevyhnutná, alebo jak ju nazvať, aby ste aj v ďalších zákonoch čo maximálne odbúravali, pretože ináč naštartovanie mladej generácie do našej ťažkej reholi, do reholi poľnohospodárstva nenaštartujeme. Takže, pani ministerka, keď môžem poprosiť, vo všetkých zákonoch, kde môžete, tú byrokraciu a tie papierovanie odstráňte. A teraz k môjmu pozmeňujúcemu návrhu. Takže ja ho prečítam, pretože nebudem dlho polemizovať. Možnože ešte to, čo povedal pán Zsolt Simon, predpokladám, že, pani ministerka, sa k tomu vyjadríte zodpovedne, že ako, či predsa len to bude likvidovať tých malých alebo nebude, lebo logika dáva, že asi bude tam nejaký problém. Chcem veriť, že ho vyriešite k zdarnosti, aby sme nemuseli zase hovoriť, že sme na jednej strane im pomohli s pôdou, na druhej strane sme ich zlikvidovali celkom, že nebudú môcť dostať proste tú svoju živočíšnu výrobu tam, kam ju chcú mať. Takže pozmeňujúci návrh môj, Martina Fecka k vládnemu návrhu zákona, ktorým sa mení a dopĺňa zákon č. 136; pani ministerka, ja vám dám aj pánu spravodajcovi, aby ste mali; zákon č. 136/2000 Z. z. o hnojivách v znení neskorších predpisov a ktorým sa mení a dopĺňa zákon č. 364/2004 o vodách a o zmene zákona Slovenskej republiky č. 372/1990 Zb. o priestupkoch v znení neskorších predpisov (vodný zákon) v znení neskorších predpisov, sa dopĺňa takto: V čl. I sa za bod 10 vkladá nový bod 11, ktorý znie: „11. V § 10c ods. 6 písm. b) sa číslo „60“ nahrádza číslom „90“, číslo „40“ sa nahrádza číslom „60“ a za slová „kukurici na zrno,“ sa vkladajú slová „kukurici na siláž, zemiakoch“.“ Celý pozmeňujúci návrh. Doterajšie body sa primerane prečíslujú. Odôvodnenie: Hnojivá sa do pôdy môžu dostať viacerými spôsobmi v priebehu väčšiny roka. Snáď každý druh hnojiva obsahuje dusíkaté hnojivé látky. Práve dusičnany však môžu mať negatívny dopad na životné prostredie, napríklad aj na kvalitu vody. Aj z uvedených dôvodov obsahuje príloha č. 7 zákona limity dávok dusíka, ktoré v kalendárnom roku môžu byť aplikované na hnojenie daného druhu plodiny. Práve dané limity predstavujú nosnú časť pre ochranu vody či krajiny ako takej. Používanie hnojív pre tú-ktorú plodinu však nie je v priebehu roka pravidelné. Zákon nám preto nad rámec úpravy smernice Rady z 12. decembra 1991 o ochrane vôd pred znečistením dusičnanmi z poľnohospodárskych zdrojov stanovuje aj limity týkajúce sa používania jednorazovej dávky dusíka z kvapalných a tuhých minerálnych hnojív v jarnom období. Tieto jednorazové dávky sú stanovené na 60 kg na hektár v poľnohospodárskej pôde v nízkom a strednom stupni obmedzenia, respektíve na 40 kg na hektár na poľnohospodárskej pôde vo vysokom stupni obmedzenia. Uvedená smernica totiž zakotvuje len celoročný limit, ktorý dávky dusíka aplikované vo forme hospodárskych hnojív predstavuje 170 kg na hektár za hospodársky rok, čo zostáva nezmenené v zmysle § 10c ods. 7 písm. e) zákona. Cieľom nášho návrhu zákona je zvýšenie jednorazovej dávky dusíka v jarnom období zo súčasných 60 kg na 90 kg na hektár, respektíve zo súčasných 40 na 60 kg na hektár, ak sa jedná o poľnohospodársku pôdu vo vysokom stupni obmedzenia. Zákonom, touto novelou v žiadnom prípade nezľavujeme z požiadaviek na ochranu vôd pri používaní dusíkatých hnojív, práve naopak, umožnením ich väčšieho jednorazového použitia nebude obhospodarovateľ nútený znovu vstupovať do tohto územia, znovu tam aplikovať, znovu ju zhutňovať, tú pôdu. A tá jednorazová dávka bude možná prijatá v tej prvotnej aplikácii tej plodiny. Zákon o hnojivách umožňuje zvýšiť najvyššiu jednorazovú dávku dusíka nachádzajúceho sa v hnojivách o 50 %, ak obhospodarovateľ na pozemkoch so svahovitosťou do 5 % pestuje plodiny náročné na dusík. Zákon o hnojivách vymenúva plodiny náročné na dusík len exemplifikatívne, pričom menuje tri plodiny, a to kukuricu na zrno, repku olejnú a hlúbovú zeleninu. Cieľom preto predloženého doplňujúceho návrhu je preto aj rozšírenie tohto výpočtu plodín náročných na dusík o plodiny kukurice na siláž a zemiaky. Toľko z mojej strany. Takže keď, páni poslanci a pani poslankyne, vaše svedomie bude v súlade s týmto mojím návrhom, tak budem rád a žiadam o jeho podporu. Žime tak, aby bolo aj chleba, aj neba. Ďakujem pekne.